### Beslutning

Anbefales, med bemærkning om at der ikke er aktuelle overvejelser til en eventuel nedklassificering af Skolevænget.

### Sagsfremstilling

## Resume og sagens baggrund

På kommunalbestyrelsesmøde den 26. juni 2024 blev det vedtaget at sende Forslag til Lokalplan nr. 594 i offentlig høring. I forbindelse med høringen er der modtaget høringssvar, som giver anledning til at foreslå en ændring i lokalplanforslaget for så vidt angår den planlagte vejtilslutning til Skolevænget, som foreslås sløjfet. Sagen lægger op til Kommunalbestyrelsens beslutning om endelig vedtagelse af Lokalplan nr. 594 med den foreslåede ændring.

Kommunalbestyrelsen besluttede på møde den 26. april 2023 at sælge tre udbudte projektarealer i [adresse] til boligformål samt at igangsætte planlægningen for et samlet boligområde i overensstemmelse med den gældende kommuneplanramme.

## Indstillinger

Direktøren indstiller, at

1. Den foreslåede vejtilslutning til Skolevænget sløjfes og ændres til kun at indeholde en cykel- og gangsti, således Skolevænget fastholdes som en blind vej, jf. bilag 6
2. Forslag til Lokalplan nr. 594 for boligområde ved [adresse], [adresse] (bilag 2), med ovenstående ændring, vedtages til offentlig bekendtgørelse.
3. Administrationen bemyndiges til at foretage de nødvendige rettelser af planforslaget forinden offentlig bekendtgørelse.

## Behandling

Teknik- og Miljøudvalget, Økonomiudvalget, Kommunalbestyrelsen

## Sagsfremstilling

Der opleves stor interesse i at udvikle planlagte boligområder i Kalundborg Kommune, og i [adresse] er der solgt tre projektarealer, som gennem den nye planlægning kan benyttes til rækkehuse. Projektarealerne i [adresse] er solgt til to forskellige projektudviklere, og der er derfor udarbejdet to lokalplanforslag parallelt med hinanden: Forslag til Lokalplan nr. 594 (projektareal 1 og 2) og Forslag til Lokalplan nr. 595 (projektareal 3). På bilag 1 ses boligområdernes placering samt forslag til den fremtidige boligudbygning, som er foreslået gennem lokalplanforslagene.

*Om Lokalplanen (bilag 2)*Lokalplanens formål er at muliggøre opførelsen af en tæt-lav boligbebyggelse med maks. 120 rækkehuse i ét eller halvanden plan. Lokalplanen sikrer, at bebyggelsen opdeles i to kvarterer, der ligesom projektareal 3 får sin egen karakter og identitet. Herved brydes det store område ned i mindre områder, som i højere grad passer til Spangsbros skala. Lokalplanen udlægger et stort, grønt rekreativt delområde, som bl.a. indeholder et eksisterende regnvandsbassin, ejet af Kalundborg Forsyning. Lokalplanområdet bindes sammen gennem en boligvej, hvor der skal etableres hastighedsdæmpende tiltag og visuelt synlige overgange for den gående, idet der er flere fortove og stiforbindelser gennem området. Stierne kobler sig til naboomgivelserne, og sikrer, at området bindes sammen med den eksisterende by, og at byens borgere fortsat har mulighed for forskellige rundture i området, herunder langs en eksisterende trampesti på kanten til det åbne land.

Lokalplanforslaget har været i offentlig høring i perioden fra den 28. juni til den 14. august 2024. Der er indkommet 36 høringssvar.

*Høringssvar (bilag 3 og 4)*Høringssvarene omhandler forskellige forhold. To af høringssvarene indeholder hver deres underskriftsindsamling fra personer, som tilslutter sig det tilhørende høringssvar. Den ene underskriftsindsamling omhandler, at man kun ønsker en cykel- og gangsti til Skolevænget, og ikke en vej, mens den anden underskriftindsamling omhandler, at man er bekymret for trafiksikkerheden i [adresse] og på [adresse] til [adresse].

Størstedelen af høringssvarene omhandler en bekymring for, at vejtilslutningen til Skolevænget vil medføre, at krydset ved [adresse], hvor Skolevænget møder [adresse], vil blive farligere pga. gennemkørende trafik fra [adresse]. Derudover er mange bekymret for, at Skolevænget vil miste sin kvalitet som et trygt og roligt kvarter, hvis der bliver mulighed for gennemkørende trafik. Størstedelen af høringssvarene anbefaler, at der blot anlægges en cykel- og gangsti fra lokalplanområdet til Skolevænget, og dette vil have en sundhedsfremmende og relationsdannende effekt, da der i højere grad kan opstå møder på tværs ved at cykle eller gå. Nogle er bekymret for vandhåndteringen idet Tilde Klausen til tider er hårdt belastet. Enkelte er bekymret for, at byggeriet udføres i farver, som ikke passer ind området. Høringssvarene i deres fulde længde er vedlagt som bilag 3, mens en overordnet gennemgang af høringssvarenes indhold og administrations bemærkninger dertil fremgår af bilag 4.

*Miljøvurdering*Ved kommunalbestyrelsens godkendelse af planforslaget blev det samtidig godkendt, at planen ikke skal miljøvurderes. Afgørelsen er ikke blevet påklaget.

*Informationsmøde*Den 7. august 2024 blev der afholdt informationsmøde om lokalplanerne for de nye boligområder i [adresse]. Høringsfristen blev af denne grund forlænget til den 14. august 2024. På informationsmødet præsenterede projektudviklerne deres projekter. På informationsmødet blev der ytret bekymring for trafikken, særligt ved [adresse] og Skolevænget, jf. bilag 5.

*Administrationen anbefaler*Projektudvikler har lyttet til bekymringerne og har fremsendt et alternativ forslag (bilag 6) for lokalplanområdet, hvor vejtilslutningen til Skolevænget sløjfes. Vejadgangen til lokalplanområdet via en stikvej af [adresse] fastholdes. Fra lokalplanområdet til Skolevænget er foreslået en gang- og cykelsti.

Med afsæt i projektudviklers forslag samt høringssvarene anbefaler administrationen, at lokalplanen ændres, således der kun skabes vejadgang til lokalplanområdet fra [adresse] via stikvejen, der tidligere var adgangsvej til lossepladsen. Den del af [adresse] er på nuværende tidspunkt ikke i en sådan stand, at den er velegnet som adgangsvej til de nye boligområder. Det vil derfor være relevant at se på, hvordan vejen skal opgraderes, eventuelt under hensyn til en senere byudvikling øst for området.

 Navngivning af adgangsvej og nye veje i området besluttes af Teknik- og Miljøudvalget i en selvstændig sag.

 Det skal bemærkes, at det fortsat er administrationens vurdering, at en vejslutning til Skolevænget er en forsvarlig og sikker løsning. Arbejdet med at finde den gode løsning er en balance mellem trafiksikkerhed, fremkommelighed og tilgængelighed, og det nye lokalplanområde vil miste noget tilgængelighed og fremkommelighed ved ikke at have vejadgang til Skolevænget. Derudover er Skolevænget klassificeret som en offentlig, kommunal vej med en udformning, som er velegnet til at benytte som en gennemgående vej/fordelingsvej. Idet Skolevænget fastholder sin nuværende udformning, bør det overvejes om vejen bør nedklassificeres fra offentlig vej til en privat fællesvej, hvor grundejerne selv har ansvaret driften.

Administrationen vurderer, at det ikke er nødvendigt at sende lokalplanen i fornyet høring iht. planlovens § 27, stk. 2, hvis indstillingen godkendes, idet sløjfningen af vejtilslutningen til Skolevænget er en mindre ændring af lokalplanen og i øvrigt er foranlediget af størstedelen af høringssvarene.

## Økonomiske konsekvenser

Ingen.